Beatrix Horváthová

NUMEROLÓGIA A TAROT VO VZŤAHOCH

Príbehy, ktoré vás inšpirujú

Ukážka z elektronickej knihy

Beatrix Horváthová

NUMEROLÓGIA A TAROT VO VZŤAHOCH

Vydavateľ: Beatrix, 2021

Jazyková korektúra: Katarína Ondovčáková

Obálka: Magdaléna Herichová

Druhé vydanie

Rok vydania 2021

ISBN: 978 – 80 – 3443 - 8

Vytvorenie elektronickej verzie Dibuk, s. r. o., 2021

Vytvorené prostredníctvom Publico.sk

Niečo na začiatok

Ponúkam vám pohľad do sveta numerológie a tarotu cez životné príbehy ľudí, ktorí hľadali odpovede na riešenie svojich vzťahových problémov. Predkladám vám túto knihu v novom vydaní, rozšírenú o niekoľko nových príbehov, ktoré doteraz neboli publikované. Anonymne, bez mien, pretože príbeh jedného je príbehom mnohých z nás, keďže všetci sme vo vesmíre vzájomne prepojení. Zámerom knihy nie je predostrieť vám jedinú správnu odpoveď, ako riešiť už vzniknutú situáciu, ale inšpirovať vás k hľadaniu vlastných odpovedí.

Nahliadnite do životných príbehov ľudí, ktoré sú aj vašimi príbehmi. Otvorte svoje srdce a to vás povedie, pretože na každú otázku existuje odpoveď, ktorá čaká na svoje odhalenie.

Mám vzťah, ktorý sa nedá nazvať vzťahom. Priateľ sa začal správať voči mne odmietavo a neviem si vysvetliť prečo. Prosím, nasmerujte ma, čo môžem od neho očakávať?

Ide o ambiciózneho človeka s podnikateľskými sklonmi. Vie, čo chce dosiahnuť, a ľahko sa zbaví toho, čo mu je na príťaž. S jeho fyzickými číslami je možné, že rozohrať viac vzťahov naraz mu nerobí problém. Pôsobíte na neho priveľmi zväzujúco, nie ste totiž na jedno použitie, a trvalejšie záväzky ho nateraz nelákajú. Pokiaľ nechcete zažiť iba zopár pekných chvíľ s neurčitým koncom, volila by som ústup.

Keď tak rozmýšľam nad vašou odpoveďou, máte pravdu. Možno to bude znieť hlúpo, ale ja chcem zažiť tých pár krásnych chvíľ s ním. Ako mu to mám naznačiť? Ja ho beriem ako kamaráta a aj keď došlo k tomu, k čomu došlo, nechcem, aby ma ignoroval. To neznesiem!

Ak ste sa tak rozhodli, prečo nie... Snáď si ešte uvedomte, že on je človek, ktorý uprednostňuje logiku, praktické zmýšľanie. Porovnáva, čo do vzťahu, do obchodu investoval s tým, čo sa mu vracia. Vy ste citovo založená žena a takým pohľadom vnímate okolitý svet. Práve to som myslela tým, keď som písala, že na neho pôsobíte zväzujúco. Takýchto ľudí city skôr zaskočia, ale netvrdím, že sú im nepríjemné. Ak to však trvá dlho, utekajú. Takže zostáva na vás, ako sa s tým vyrovnáte.

*

S partnerom sme spolu necelý rok. Obidvaja sme ukončili dlhodobé vzťahy, takže obom nám vyhovuje voľnejší vzťah. Chcem vedieť, či to medzi nami dvomi má nejaký význam do budúcnosti, lebo má dosť ťažkú povahu a vo všetkom sa musím prispôsobovať ja.

Sama viete, že do vzťahu dávate viac. Ste empatickejšia, prispôsobivejšia a trochu aj zneužívaná. Skrátka ustúpite. Prečo? Pretože ste zaľúbenejšia. Váš priateľ má fyzické čísla a čísla vyjadrujúce slobodu, voľnosť a nezávislosť. Preto sa nepokúšajte spútať ho. Jediné, čo si musíte ujasniť, je, či vám to takto vyhovuje. Nevyhovuje! Inak by ste totiž neprosili o radu.

Čo s tým? Nájdite v sebe silu odpútať sa a nájsť si takého muža, čo vás bude ľúbiť. Nechcete predsa prežiť sklamanie, na ktoré aj karty jemne upozorňujú. Prácou na sebe, vlastnou silou, správnou sebaláskou dokážete predbehnúť osud a pritiahnuť si k sebe človeka, ktorý vás ocení takú, aká ste a aká dokážete byť, keď sa prestanete podceňovať. Niekedy k sebe lásku pritiahneme skôr tým, že na ňu nemyslíme, ale stratíme sa vo svojich záujmoch a vnímame život aj cez iné radosti, než je sex a potreba s niekým byť, hoci aj nasilu.

*

Mám priateľa, ale neviem, či ho naozaj milujem alebo je to už len zvyk! Páči sa mi aj iný chlapec a veľmi ma priťahuje. Môj priateľ je veľmi dobrý, ale je to láska, keď sa mi tak silno rozbúcha srdiečko pri inom? A to sa mi na neho stačí len pozrieť.

Ste mladučká, nie je nevyhnutné viazať sa na jedného. Dôležité je neubližovať! Podľa štýlu, akým píšete, usudzujem, že to tak cítite aj vy. Zamilovanosť časom vyprchá z každého vzťahu. Naozaj z každého! Zmení sa na inú kvalitu, ktorú pár hodnotí dvojako. Buď to, že sú spolu, je lepšie ako na začiatku, alebo sa postupne do vzťahu vkradne nedorozumenie, sklamanie, nuda...

Srdiečko sa vám rozbúchalo z fyzickej príťažlivosti, ktorú k nemu pociťujete. Či je vzájomná a ako to budete riešiť, je len skúsenosť, ktorú chcete alebo nechcete prežiť. Raz totiž môžete ľutovať. Čo ale budete ľutovať? Že ste odolali zvodom príťažlivého muža, alebo to, že ste im neodolali? S tým vám naozaj neporadím, musíte sa rozhodnúť sama!

*

Môj problém spočíva v hľadaní správnej životnej partnerky. Mal som viacero vzťahov a sklamal som sa. Prestal som veriť ženám. Roky bežia, mávam sny, ktoré sa plnia, ale ten podstatný nie .

Kráľ a kráľovná vášho vzťahu sa na kartách dívajú každý iným smerom. Čo to znamená? Do vzťahu vstupujú dvaja. A len oni dvaja sú za jeho vývoj zodpovední. Zároveň obaja, nie iba jeden z nich, robia v takomto spoločenstve chyby. Odvrátený zrak kráľa a kráľovnej znamená, že ste obaja očakávali od vzťahu viac, než ste doň vložili. Váš predpoklad, že sa vaša známosť bude vyvíjať určitým požadovaným smerom, sa nesplnil a prišlo následné sklamanie. Cítite sa zranený a máte pocit, že ste do vzťahu dali viac.

Možno áno. Možno máte naozaj oprávnený dôvod na hnev, ktorý vás vedie k tomu, že ste prestali veriť ženám. Takéto emócie hnevu, nenávisti či smútku vytvárajú v človeku emocionálny zmätok a zároveň stres, ktorý môže naštartovať program choroby. Máte sny, ktoré sa plnia, máte podľa kariet schopnosti, a teda viete niečo o energiách. Pracujte so svojimi schopnosťami, alebo aspoň robte to, čo robíte rád. Čím kvalitnejšieho človeka zo seba vytvoríte, tým kvalitnejší vzťah vstúpi do vášho života. Nateraz ale máte byť sám a pochopiť, čím ste prešli.

Asi tak som to cítil aj ja. Už mi je dlho, som desať mesiacov sám, nájdem si životnú družku?

Váš problém je hlavne v tom, že to priveľmi chcete, a tak si do života priťahujete priateľky, s úrovňou ktorých potom nie ste spokojný. Využite svoje schopnosti, počúvajte svoje sny, analyzujte to, čím ste prešli a čím už prejsť nechcete! A nerozmýšľajte len o tom, čo chcete dostať, ale aj o tom, čo chcete dať.

*

Som zúfalá zo správania jedného chlapca, ktorý má momentálne priateľku, ale vracia sa od nej ku mne. Motá mi hlavu, potom ma odháňa, že to musí so mnou skončiť, lebo musí byť voči nej zodpovedný! Ja ho ľúbim, ale neviem, či ma využíva, alebo o čo mu vlastne ide. Len sa trápim.

Hovoríte o zodpovednosti človeka, ktorý zodpovedne podvádza dve ženy naraz? A ešte stále si nie ste istá v tom, či vás využíva? Povedzte mu, nech sa zodpovedne vráti k prvej a vám nech dá pokoj! Ak nájdete v sebe silu a rozídete sa s ním, získate u neho aspoň rešpekt. Jeho lásku ste totiž nikdy nemali.

*

Stretávam sa s mužom, na ktorom mi veľmi záleží. Niekoľkokrát som navštívila veštkyňu, ktorá mi povedala, že so mnou má úprimné úmysly, len chce byť opatrný, aby sa vyhol sklamaniu. V jeho spoločnosti mi je nádherne, len neviem, prečo si na mňa nedokáže nájsť viac času. Zamýšľam sa preto nad otázkou, či skutočne dokážeme spolu vytvoriť príjemný vzťah, v ktorom budeme obaja šťastní. Ako to vidíte? Zaujíma ma váš názor.

Koniec ukážky

Table of Contents

Titulná strana

Tiráž

Niečo na začiatok

Zložité vzťahy